ΓΡΑΠΤΗ ΕΡΩΤΗΣΗ E-1047/96 υποβολή: Josι Barros Moura (PSE) προς την Επιτροπή (13 Μαΐου 1996)

Θέμα: Δικαίωμα ψήφου στις δημοτικές και κοινοτικές εκλογές στο Λουξεμβούργο

Ο λουξεμβουργιανός νόμος της 28ης Οκτωβρίου 1995, δια του πρώτου άρθρου του κάνει χρήση της παρέκκλισης (που προβλέπεται από το άρθρο 12α) της οδηγίας 94/80/ΕΚ ((ΕΕ L 368 της 31.12.1994, σελ. 38. )) του Συμβουλίου), απαιτώντας ελάχιστη χρονική περίοδο διαμονής και κατοικίας 6 έτη, κατά τη διάρκεια της τελευταίας επταετίας. Ο νόμος ετέθη σε ισχύ την 1η Ιανουαρίου 1996 και στο άρθρο 5 (παρ. 4) προβλέπει ότι η αίτηση εγγραφής στους εκλογικούς καταλόγους πρέπει να υποβληθεί «πριν την 1η Απριλίου του τρέχοντος έτους». Τελικώς, ο νόμος σχετικά με την εγγραφή των εκλογέων στους εκλογικούς καταλόγους ορίζει ότι οι εκλογές διεξάγονται βάσει των εκλογικών καταλόγων οι οποίοι αναθεωρούνται κατά το έτος που προηγείται των εκλογών.

Από το συνδυασμό των κανόνων αυτών προκύπτει ότι στην περίοδο διαμονής 6 ετών, που απαιτείται να έχει συμπληρωθεί κατά την εγγραφή, την 1η Απριλίου - θα πρέπει να προστεθεί όλος ο χρόνος που θα έχει διαρρεύσει ως την ημερομηνία των εκλογών που θα διεξαχθούν κατά το προσεχές έτος.

Λαμβανομένου υπόψη ότι οι δημοτικές και κοινοτικές εκλογές στο Λουξεμβούργο πρόκειται κατ' αρχήν να διεξαχθούν τον Σεπτέμβριο του 1999, η περίοδος των 6 ετών αυξάνεται τόσο ώστε να υπερβαίνει τα 7,5 έτη.

Ωστόσο, η διάταξη του άρθρου 12α, με την οποία εισάγεται η παρέκκλιση, ορίζει ένα ανώτατο χρονικό όριο το οποίο δύναται να απαιτήσει το εν λόγω κράτος («ελάχιστη χρονική περίοδος μη υπερβαίνουσα»). Επομένως, πρέπει οπωσδήποτε ο λουξεμβουργιανός νόμος, ή η ερμηνεία του, να καταστούν συμβατά με την οδηγία.

Ερωτώ λοιπών ποια ερμηνεία/εκτίμηση πρέπει να δοθεί στον λουξεμβουργιανό νόμο, λαμβάνοντας υπόψη ότι αυτός δεν δύναται να παραβεί την οδηγία η οποία, εξάλλου, απαγορεύει στα κράτη μέλη να θεσπίσουν διατάξεις που δεν θα ήταν «κατάλληλες, αναγκαίες ή ανάλογες με τους επιδιωκόμενους στόχους» ή που θα ήταν αντίθετες προς τη Συνθήκη ή τις γενικές αρχές του δικαίου (άρθρο 5, παρ. 3);

Ποια μέτρα δύναται να λάβει η Επιτροπή για να εμποδίσει κάτι που θα συνιστούσε τυπική περίπτωση παράβασης της Συνθήκης για την Ευρωπαϊκή Ένωση και έμπρακτη άρνηση της ευρωπαϊκής ιθαγένειας, καθώς και διάκριση που επιβαρύνει περαιτέρω το καθεστώς εξαίρεσης που ήδη έχει καθιερωθεί για το Λουξεμβούργο;

Απάντηση του κ. Monti εξ ονόματος της Επιτροπής (2 Ιουλίου 1996)

Το άρθρο 12, παράγραφος 1, της οδηγίας 94/80/ΕΚ θίγει την ιδιαίτερη περίπτωση των κρατών μελών στα οποία η αναλογία πολιτών της Ένωσης που διαμένουν μόνιμα χωρίς να διαθέτουν την εθνικότητα του κράτους μέλους υποδοχής υπερβαίνει το 20% του συνόλου του πληθυσμού. Η οδηγία αυτή επιτρέπει στα εν λόγω κράτη μέλη να εξαρτούν το δικαίωμα ψήφου και εκλογής των πολιτών της Ένωσης από όρους σχετικά με την ελάχιστη διάρκεια διαμονής οι οποίοι προστίθενται σε εκείνους που απαιτούνται από τους υπηκόους αυτού του κράτους μέλους.

Από το συνδυασμό των άρθρων 2,3 και 12 της προαναφερθείσας οδηγίας προκύπτει ότι οι όροι αυτοί πρέπει να συγκεντρώνονται σε μία συγκεκριμένη ημερομηνία, η οποία ονομάζεται ημερομηνία αναφοράς. Η ημερομηνία αυτή αναφοράς καθορίζεται από την εθνική νομοθεσία. Είναι εκείνη κατά την οποία οι πολίτες της Ένωσης και οι υπήκοοι του εν λόγω κράτους μέλους πρέπει να συγκεντρώνουν τις απαραίτητες προϋποθέσεις για την άσκηση των δικαιωμάτων τους και συμπίπτει με την περίοδο αναθεώρησης των εκλογικών καταλόγων.

Στο Λουξεμβούργο, οι εκλογικοί κατάλογοι αναθεωρούνται την 1η Απριλίου κάθε έτους. Κατά την ημερομηνία αυτή, οι λουξεμβουργιανοί υπήκοοι, όπως και οι πολίτες της Ένωσης που διαμένουν μόνιμα σ'αυτό το κράτος μέλος, πρέπει να πληρούν τις απαιτούμενες προϋποθέσεις για να διαθέτουν το δικαίωμα του εκλέγειν και εκλέγεσθαι. Συνεπώς, η Επιτροπή θεωρεί ότι δεν υφίσταται, στη νομοθεσία του Λουξεμβούργου, διακριτική μεταχείριση όσον αφορά τις προϋποθέσεις εγγραφής στον εκλογικό κατάλογο.